CELEX: 52014PC0104
Language: mt
Date: 2014-02-19
Title: Proposta emendata għal DEĊIŻJONI TAL-KUNSILL dwar l-iffirmar tal-Ftehim Ewro-Mediterranju dwar l-Avjazzjoni bejn il-Komunità Ewropea u l-Istati Membri tagħha, min-naħa l-waħda, u r-Renju tal-Marokk, min-naħa l-oħra

|
			
		
		
		52014PC0104
		
			Proposta emendata għal DEĊIŻJONI TAL-KUNSILL dwar l-iffirmar tal-Ftehim Ewro-Mediterranju dwar l-Avjazzjoni bejn il-Komunità Ewropea u l-Istati Membri tagħha, min-naħa l-waħda, u r-Renju tal-Marokk, min-naħa l-oħra /* COM/2014/0104 final - 2006/0048 (APP) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Il-Kummissjoni nnegozjat, f’isem l-Unjoni,
il-Ftehim Ewro-Mediterranju dwar l-Avjazzjoni bejn il-Komunità Ewropea u
l-Istati Membri tagħha, min-naħa, u r-Renju tal-Marokk, min-naħa
l-oħra, skont deċiżjoni mill-Kunsill li tawtorizza l-ftuħ
ta’ negozjati f’Diċembru 2004. Il-Ftehim ġie iffimat
fit-12 ta’ Diċembru 2006.
 Fuq in-naħa tal-UE, kemm l-Unjoni kif ukoll l-Istati Membri tagħha huma partijiet fil-Ftehim. Il-proċess ta’ ratifika mill-Istati Membri kollha tlesta fit-13 ta’ Jannar 2014. Din il-proposta tikkonċerna modifika tal-proposta mill-Kummissjoni ippreżentata lill-Kunsill fl-2006 (COM(2006)145 Final). Sabiex ikun iffaċilitat l-eżami mill-Kunsill, it-test rilevanti kollu qed jiġi ppreżentat bħala proposta emendata. Wara li kkunsidrat it-Trattat dwar il-Funzjonament tal-Unjoni Ewropea, id-deċiżjoni tal-Kunsill dwar il-konklużjoni tal-ftehimiet internazzjonali għandha tiġi adottata mill-Kunsill biss għal kwistjonijiet li jaqgħu taħt il-kompetenza tal-Unjoni. L-intenzjoni ta’ din il-proposta emendata hija li t-titolu tal-att propost u t-termini ta’ promulgazzjoni tiegħu jiġu allinjati mad-dispożizzjonijiet tat-Trattati. 
2.           IR-RIŻULTATI
TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET
TAL-IMPATT
Mhux applikabbli
3.           L-ELEMENTI LEGALI
TAL-PROPOSTA
Mhux applikabbli
4.           IMPLIKAZZJONI BAĠITARJA
Mhux applikabbli
2006/0048 (APP)
Proposta emendata għal
DEĊIŻJONI TAL-KUNSILL
dwar l-iffirmar tal-Ftehim Ewro-Mediterranju
dwar l-Avjazzjoni bejn il-Komunità Ewropea u l-Istati Membri tagħha,
min-naħa l-waħda, u r-Renju tal-Marokk, min-naħa l-oħra
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikolu 100(2),
flimkien mal-Artikolu 218(6)(a) tiegħu,
Wara li kkunsidra l-proposta mill-Kummissjoni
Ewropea,
Wara li kkunsidra l-opinjoni tal-Parlament
Ewropew[1],
Billi:
(1)       Il-Kummissjoni nnegozjat,
f’isem l-Unjoni, Ftehim Ewro-Mediterranju dwar l-Avjazzjoni mar-Renju
tal-Marokk (minn hawn ’il quddiem imsejjaħ 'il-Ftehim').
(2)       Il-Ftehim ġie ffirmat
fit-12 ta' Diċembru 2006[2],
skont id-Deċiżjoni 2006/959/KE tal-Kunsill u tar-Rappreżentanti
tal-Gvernijiet tal-Istati Membri, li ltaqgħu mal-Kunsill. 
(3)       Il-Ftehim għandu
jiġi approvat f’isem l-Unjoni,
ADOTTAT DIN ID-DEĊIŻJONI: 
Artikolu 1
1.           Il-Ftehim Ewro-Mediterranju
dwar l-Avjazzjoni bejn il-Komunità Ewropea u l-Istati Membri tagħha,
min-naħa l-waħda, u r-Renju tal-Marokk, min-naħa l-oħra,
huwa approvat f’isem l-Unjoni.
2.           Il-President tal-Kunsill
b'dan huwa awtorizzat jinnomina l-persuna(i) li jkollha(hom) is-setgħa li
twassal/jwasslu lir-Renju tal-Marokk in-noti diplomatiċi stipulati
fl-Artikolu 30 tal-Ftehim f'isem l-Unjoni u
tagħmel/jagħmlu n-notifika li ġejja: 
“Bħala konsegwenza tad-dħul
fis-seħħ tat-Trattat ta’ Lisbona
fl-1 ta’ Diċembru 2009, l-Unjoni Ewropea ssostitwiet u
ssuċċediet lill-Komunità Ewropea u minn dik id-data
teżerċita d-drittijiet kollha u tassumi l-obbligi kollha tal-Komunità
Ewropea. Għalhekk, referenzi għal “il-Komunità Ewropea” fit-test
tal-Ftehim għandhom, fejn xieraq, jinqraw bħala “l-Unjoni Ewropea”.”
Artikolu 2
3.           L-Unjoni Ewropea għandha
tkun irrappreżentata fil-Kumitat Konġunt li twaqqaf skont
l-Artikolu 22 tal-Ftehim mill-Kummissjoni.
4.           Il-pożizzjoni li
għandha tiġi adottata mill-Unjoni fi ħdan il-Kumitat
Konġunt rigward l-emenda tal-Annessi tal-Ftehim ħlief l-Anness I
(Servizzi miftehma u rotot speċifiċi) u l-Anness IV
(Dispożizzjonijiet Tranżitorji), u kwalunkwe kwistjoni li taqa’ fi
ħdan l-Artikolu 7 jew 8 tal-Ftehim għandhom jiġu adottati
mill-Kummissjoni, wara konsultazzjoni ma’ kumitat speċjali maħtur
mill-Kunsill.
Artikolu 3
Din id-Deċiżjoni għandha
tidħol fis-seħħ fid-data tal-adozzjoni tagħha.
Magħmul fi Brussell,
                                                                       Għall-Kunsill
                                                                       Il-President
[1]               ĠU C 081 E, 15.03.2011.
[2]               ĠU L 386, 29.12.2006.